Sielkundige waarneming vir man ná skietery in Denemarkeŉ Jong man treur by ŉ tydelike herdenking by die Fields-winkelsentrum in Kopenhagen, Denemarke (Foto: Mads Claus Rasmussen/Ritzau Scanpix/AFP) Die hoofverdagte in ŉ skietery by ŉ winkelsentrum in Kopenhagen is Maandag vir sielkundige waarneming gestuur. Dit volg ná drie mense, insluitend twee tieners Sondag by die winkelsentrum doodgeskiet is. Die polisie in Kopenhagen sê ŉ hof het bepaal dat die 22-jarige vir sielkundige waarneming gestuur moet word ná ŉ twee uur lange verhoor met die verdagte. Die man, wat verdink word van die aanval Sondagmiddag, sal vir minstens 24 dae lank in die hospitaal bly. Dit kan moontlik verleng word, aldus die polisie. Die man het Maandagmiddag voor ŉ regter agter geslote deure in ŉ distrikshof verskyn. Verskeie anonieme bronne het glo aan die openbare uitsaaier DR gesê die man het glo net voor die aanval uitgereik vir sielkundige hulp, maar owerhede wou nie dit bevestig nie. Soren Thomassen, hoof van die polisie in Kopenhagen, het Maandagoggend tydens ŉ perskonferensie gesê “die verdagte is bekend aan sielkundige dienste”, maar wou nie verder kommentaar lewer nie. Die aanval vind plaas terwyl die stad voorbereidings tref vir die aanvang van die Tour de France-fietsrywedren en die terugkeer van die Roskilde-musiekfees ná dit weens Covid-19 gekanselleer is. “Ons beleef selde só ŉ gewelddadige aanval,” het die eerste minister Mette Frederikson gesê toe sy op die toneel hulde gebring het aan die slagoffers. “Vandag bring ons hulde aan die slagoffers en ons wys ons simpatie, ons hulp en ondersteuning. Ons ondersteun almal wat hierdeur geraak is,” het sy aan verslaggewers gesê. Die drie slagoffers is uitgeken as twee tieners van Denemarke, ŉ meisie en ŉ seun, albei 17 jaar oud, en ŉ 47-jarige Rus wat in Denemarke gewoon het. Nog vier persone is in die skietery beseer: twee vroue (19 en 40 jaar oud) van Denemarke, en ŉ 50-jarige man en ŉ 16-jarige meisie van Swede. Thomassen sê gegewe die verskillende ouderdomme en geslagte van die slagoffers wil dit voorkom of die skietery lukraak was en dat dit nie ŉ terreuraanval was nie. Die hoof van polisie wou nie kommentaar lewer oor ŉ moontlike motief nie. Hy sê egter dit wil voorkom of daar voorbereiding was vir die aanval en dat die verdagte nie deur enigiemand bygestaan is nie. “Dit lyk of hy uit sy eie opgetree het,” het hy bygevoeg. Nog 20 mense het geringe beserings opgedoen tydens die paniekerige ontruiming ná die skietery. Thomassen sê video’s van die verdagte, wat sedert laat Sondag op sosiale media die ronde doen, is vermoedelik eg. In sommige van die foto’s staan die jong man met wapens en maak hy selfdoodgebare na. Hy praat oor psigiatriese medikasie “wat nie werk nie”. Drie video’s is vermoedelik deur die verdagte op YouTube gedeel getiteld “I don’t care”. YouTube en Instagram-profiele wat aan die verdagte behoort is oornag gesluit, het AFP bevind. Die skietery het Sondagmiddag by die besige Fields-winkelsentrum plaasgevind, geleë tussen die middestad en Kopenhagen-lughawe. Volgens die polisie was die skieter gewapen met ŉ geweer, ŉ pistool en ŉ mes. Alhoewel die vuurwapens nie onwettig is nie, het die verdagte nie ŉ lisensie daarvoor nie. Ooggetuies het aan Deense media beskryf hoe die man mense om die bos wou lei en gesê het sy wapen is nie eg nie, sodat hulle hom kon nader. “Hy was psigopaties genoeg om mense te gaan jag; maar hy het nie gehardloop nie,” het een ooggetuie aan DR gesê. Ander ooggetuies het aan Deense media gesê hulle het gesien hoe meer as 100 mense na die uitgang hardloop toe die eerste skote afgevuur is. Die winkelsentrum was veral besig weens ŉ beplande konsert met die Britse sanger Harry Styles by die nabygeleë Royal Arena. Altesaam 13 500 kaartjies is vir die vertoning verkoop, maar die vertoning is ter elfder ure opgeskort. “Ons was reeds aangetrek vir die konsert; ons was op pad,” het Maria Enevoldsen, wat Maandag na die winkelsentrum vir hul motor teruggekeer het, aan AFP gesê. “Ons vriend (in die winkelsentrum) het gebel om te hoor of ons oukei is, en toe hoor ons geweerskote oor die foon.” Die skietery kom net ŉ week ná ŉ skieter in Oslo, Noorweë, in ŉ gay-kroeg losgebrand het. Twee mense is dood en 21 persone beseer. Die polisie in Noorweë het Maandag gesê hulle vermoed nie enige verbintenis tussen die voorvalle nie.